Mai
Luni, 1 mai
Priviți cu atenție la [Isus]. (Evrei 12 cu 3)
Întrucât ne iubește și vrea să ajungem să-l cunoaștem pe Fiul său, Iehova a inclus în Scripturi patru evanghelii. Acestea sunt o relatare istorică despre viața și serviciul pământesc al lui Isus. Din ele aflăm ce a spus și a făcut el, precum și ce sentimente a avut. Cele patru evanghelii ne ajută ‘să privim cu atenție’ la exemplul lui Isus. De fapt, în ele găsim, figurativ vorbind, urmele lăsate de pașii lui Isus. Așadar, studiind evangheliile, ajungem să-l cunoaștem din ce în ce mai bine pe Fiul lui Dumnezeu și, astfel, putem să călcăm îndeaproape pe urmele lui. O înțelegere aprofundată a evangheliilor presupune, evident, mai mult decât o simplă lectură. Trebuie să ne facem timp să le studiem cu atenție și să medităm asupra lor. (Compară cu Iosua 1 cu 8, n.s.) Dă viață relatărilor din evanghelii. Folosește-ți imaginația pentru a vedea scena prin ochii personajelor, pentru a auzi ceea ce aud ele și a simți ceea ce simt ele. Fă cercetări în publicațiile puse la dispoziție de organizația lui Iehova. Turnul de veghe ediția pentru studiu anul 2021, luna 04 pagina 5 paragrafele 11 la 13
Marți, 2 mai
Noi îl predicăm pe Cristos țintuit pe stâlp, care pentru iudei este un motiv de poticnire. (1 Corinteni 1 cu 23)
Cu secole înainte de venirea lui Isus pe pământ, Iehova a spus în Cuvântul său că Mesia urma să fie trădat în schimbul a 30 de arginți. (Zaharia 11 cu 12,13) Trădătorul avea să fie unul dintre prietenii apropiați ai lui Isus. (Psalmii 41 cu 9) Profetul Zaharia a mai scris: „Lovește păstorul, iar turma să fie împrăștiată”. (Zaharia 13 cu 7) În loc să se poticnească din cauza acestor evenimente, cei sinceri ar fi trebuit să fie încurajați văzând aceste profeții împlinindu-se în persoana lui Isus. Există aceeași situație în prezent? Da. În perioada modernă, unii Martori bine-cunoscuți au părăsit adevărul, au devenit apostați, iar apoi au încercat să-i atragă și pe alții de partea lor. Ei răspândesc informații negative, semi-adevăruri și minciuni malițioase despre Martorii lui Iehova prin mass-media, inclusiv prin internet. Dar cei sinceri nu se lasă înșelați deoarece știu că Biblia a prezis această situație. (Matei 24 cu 24; 2 Petru 2 cu 18 la 22) Turnul de veghe ediția pentru studiu anul 2021, luna 05 pagina 11 paragraful 12; 12, 13 paragraful 18, 19
Miercuri, 3 mai
Cărarea celor drepți este ca lumina strălucitoare a dimineții, care strălucește din ce în ce mai tare până la miezul zilei. (Proverbele 4 cu 18)
Potrivit Scripturilor, cunoștința exactă crește în timp. (Coloseni 1 cu 9,10) Iehova își dezvăluie adevărul în mod treptat, iar noi trebuie să așteptăm cu răbdare ca lumina spirituală să devină mai strălucitoare. Când ajunge la concluzia că un anumit adevăr trebuie înțeles în mod diferit, Corpul de Guvernare nu ezită să facă schimbările care se impun. Multe confesiuni așa-zis creștine fac anumite schimbări pentru a le fi pe plac enoriașilor sau pentru a fi în pas cu lumea. Spre deosebire de acestea, schimbările făcute de organizația lui Dumnezeu au menirea de a ne ajuta să ne apropiem de Dumnezeu și să urmăm îndeaproape modelul lăsat de Isus în ce privește închinarea. (Iacov 4 cu 4) Schimbările pe care le facem nu sunt determinate de tendințele sau de așteptările societății, ci de o înțelegere mai clară a Scripturilor. Noi iubim adevărul! (1 Tesaloniceni 2 cu 3,4) Turnul de veghe ediția pentru studiu anul 2021, luna 10 pagina 22 paragraful 12
Joi, 4 mai
Aruncați-vă toate îngrijorările asupra lui. (1 Petru 5 cu 7)
Ce poți face dacă te simți singur? Meditează la modul în care te ajută Iehova. (Psalmii 55 cu 22) Astfel, vei avea un punct de vedere echilibrat asupra situației tale. Meditează și la modul în care Iehova îi ajută pe cei care se simt singuri. (<<1 Petru 5 cu 9,10) Hiroshi, care este de mulți ani singurul Martor din familia sa, spune: „Cei care nu au rude la adevăr, la fel ca mine, sunt încurajați să știe că fiecare slujitor al lui Iehova duce propria luptă”. De asemenea, respectă un bun program de activități spirituale. Printre acestea se numără rugăciunea. Spune-i lui Iehova în mod deschis tot ce simți. Este important să citești Cuvântul lui Dumnezeu cu regularitate și să meditezi la relatările care subliniază iubirea lui Iehova față de tine. Unii creștini memorează versete încurajatoare, precum Psalmul 27 cu 10 și Isaia 41 cu 10. Alții au constatat că reușesc să depășească mai ușor sentimentele de singurătate dacă, atunci când se pregătesc pentru întruniri sau citesc din Biblie, ascultă înregistrările audio ale materialelor. Turnul de veghe ediția pentru studiu anul 2021, luna 06 pagina 9, 10 paragrafele 5 la 8
Vineri, 5 mai
Nu te vei teme de nicio nenorocire neașteptată. (Proverbele 3 cu 25)
Ai pierdut în moarte pe cineva drag? Întărește-ți credința în înviere citind relatări biblice despre persoane care au fost readuse la viață. A fost exclus un membru al familiei tale? Studiază materiale care îți întăresc convingerea că modul în care disciplinează Iehova este întotdeauna cel mai bun. Privește orice încercare grea prin care treci ca pe o ocazie în care îți poți întări credința. Vorbește deschis cu Iehova despre sentimentele pe care le ai. Nu te izola, ci rămâi aproape de frații și de surorile tale. (Proverbele 18 cu 1) Participă la activități care îți dau puterea de a persevera, chiar dacă trebuie să o faci printre lacrimi. (Psalmii 126 cu 5,6) Menține-ți bunele obiceiuri spirituale asistând la întruniri, participând la lucrarea de predicare și citind din Biblie. Păstrează viu în minte viitorul minunat pe care ni-l pregătește Iehova. Când simți ajutorul lui, credința ta în el se întărește tot mai mult. Turnul de veghe ediția pentru studiu anul 2021, luna 11 pagina 23 paragraful 11; 24 paragraful 17
Sâmbătă, 6 mai
Tot așa, Tatăl meu, care este în cer, nu vrea să piară nici măcar unul dintre acești micuți. (Matei 18 cu 14)
În ce fel sunt discipolii lui Isus asemenea unor „micuți”? Societatea îi consideră importanți pe cei bogați, pe cei faimoși și pe cei aflați în poziții de autoritate. În comparație cu ei, discipolii lui Isus par asemenea unor „micuți”, adică neînsemnați, lipsiți de importanță. (1 Corinteni 1 cu 26 la 29) Însă Iehova nu-i privește astfel. Dar de ce a vorbit Isus despre „acești micuți”? Discipolii săi îl întrebaseră: „Cine este cel mai mare în Regatul cerurilor?”. (Matei 18 cu 1) În acea vreme, mulți evrei acordau o mare importanță poziției sociale. Un erudit a spus: „Oamenii trăiau și mureau pentru onoare, reputație, faimă, aprobare și respect”. Isus știa că discipolii săi trebuiau să ducă o luptă continuă împotriva spiritului de competiție adânc înrădăcinat în cultura iudaică. Turnul de veghe ediția pentru studiu anul 2021, luna 06 pagina 20 paragraful 2; 21 paragraful 6, 8, 9
Duminică, 7 mai
Uleiul și tămâia bucură inima; la fel face un prieten care dă un sfat cu sinceritate. (Proverbele 27 cu 9)
Apostolul Pavel și-a îndeplinit în mod remarcabil responsabilitatea de bătrân. De exemplu, nu s-a reținut să le dea sfaturi fraților din Tesalonic când s-a impus acest lucru. Totuși, în scrisorile adresate tesalonicenilor, Pavel i-a lăudat mai întâi pentru lucrarea lor fidelă, pentru eforturile și zelul lor, precum și pentru perseverența de care dădeau dovadă. De asemenea, s-a gândit la situația în care se aflau, admițând că nu duceau o viață ușoară și că perseverau în încercări. (1 Tesaloniceni 1 cu 3; 2 Tesaloniceni 1 cu 4) El chiar le-a spus că erau un exemplu pentru ceilalți creștini. (1 Tesaloniceni 1 cu 8,9) Cât de bucuroși trebuie să fi fost ei auzind laudele pline de căldură ale lui Pavel! Era mai mult decât evident că Pavel își iubea foarte mult frații. De aceea, în ambele scrisori adresate creștinilor din Tesalonic, el a putut să le dea sfaturi eficiente. (1 Tesaloniceni 4 cu 1,3 la 5,11; 2 Tesaloniceni 3 cu 11,12) Turnul de veghe ediția pentru studiu anul 2022, luna 02 pagina 15 paragraful 6
Luni, 8 mai
El va șterge orice lacrimă din ochii lor și moartea nu va mai fi. (Revelația 21 cu 4)
Satan se folosește de conducătorii religiei false pentru a promova ideea că Iehova este crud și se face vinovat de suferința de pe pământ. Unii chiar spun că, atunci când moare un copil, Dumnezeu îl ia la el pentru că are nevoie de încă un înger. Ce blasfemie! Însă noi știm care este adevărul. Când ne îmbolnăvim grav sau când cineva drag moare, noi nu-l învinovățim pe Dumnezeu. Suntem ferm convinși că el va îndrepta lucrurile și le spunem tuturor cât de bun este Dumnezeul nostru, Iehova. Astfel, el îi poate da un răspuns clar celui ce-l batjocorește. (Proverbele 27 cu 11) Iehova este un Dumnezeu îndurător. El este mâhnit când aude strigătele noastre de ajutor, de exemplu din cauza persecuției, a bolii sau a propriei imperfecțiuni. (Psalmii 22 cu 23,24) Iehova suferă alături de noi și vrea să pună capăt suferinței, ceea ce va și face în viitor. (Compară cu Exodul 3 cu 7,8; Isaia 63 cu 9.) Turnul de veghe ediția pentru studiu anul 2021, luna 07 pagina 9, 10 paragraful 9, 10
Marți, 9 mai
L-ai încoronat cu glorie și cu splendoare. (Psalmii 8 cu 5)
În curând, oamenii ascultători se vor bucura de cea mai mare onoare din câte există: aceea de a-l iubi pe Iehova și de a i se închina veșnic! Isus va anula toate consecințele răzvrătirii lui Adam și a Evei, care au ales să părăsească familia lui Dumnezeu. Iehova va învia milioane de oameni, care vor avea posibilitatea să trăiască veșnic pe un pământ transformat în paradis, bucurându-se de o sănătate perfectă. (Luca 23 cu 42,43) Pe măsură ce slujitorii lui Iehova care alcătuiesc partea pământească a familiei sale vor ajunge la perfecțiune, fiecare va reflecta ‘gloria și splendoarea’ menționate de David în rugăciunea sa. Dacă faci parte din ‘marea mulțime’, ai o perspectivă extraordinară. (Revelația 7 cu 9) Iehova te iubește și vrea să fii un membru al familiei sale. Prin urmare, fă tot ce poți pentru a-i fi plăcut și păstrează vii în minte și în inimă promisiunile sale. Fii recunoscător pentru privilegiul de a te închina Tatălui tău ceresc și de a-l lăuda pentru totdeauna! Turnul de veghe ediția pentru studiu anul 2021, luna 08 pagina 7 paragraful 18, 19
Miercuri, 10 mai
Vom secera, dacă nu vom cădea de oboseală. (Galateni 6 cu 9)
Profetul Ieremia a predicat zeci de ani, în ciuda indiferenței și a împotrivirilor. El s-a descurajat atât de mult din cauza insultelor și a batjocurilor, încât s-a gândit să renunțe. (Ieremia 20 cu 8,9) Totuși, el nu a renunțat. Ce l-a ajutat să-și învingă sentimentele negative și să găsească bucurie în serviciul său? El s-a concentrat asupra a două privilegii pe care le avea. În primul rând, mesajul pe care îl predica le dădea oamenilor „un viitor și o speranță”. (Ieremia 29 cu 11) În al doilea rând, ‘numele lui Iehova era chemat peste Ieremia’. (Ieremia 15 cu 16) Și noi transmitem un mesaj luminos într-o lume întunecată și purtăm numele lui Iehova ca Martori ai săi. Când păstrăm în minte aceste idei, putem fi bucuroși, indiferent de reacția oamenilor. Așadar, nu te descuraja și nu renunța dacă progresul persoanei cu care studiezi Biblia nu este la fel de rapid pe cât te-ai fi așteptat. Trebuie să manifestăm răbdare până când elevul devine discipol. (Iacov 5 cu 7,8) Turnul de veghe ediția pentru studiu anul 2021, luna 10 pagina 27 paragraful 12, 13
Joi, 11 mai
Să dăm și noi la o parte orice greutate și păcatul care ne înfășoară atât de ușor. (Evrei 12 cu 1)
Indiferent de cât timp îi slujim lui Iehova, trebuie să ne păstrăm vie credința în el. În caz contrar, credința noastră va slăbi. Să nu uităm: Credința se bazează pe dovezi ale unor realități care nu se văd. Ceea ce nu se vede se uită cu ușurință. Pavel a numit lipsa de credință „păcatul care ne înfășoară atât de ușor”. Cum putem evita această capcană? (2 Tesaloniceni 1 cu 3) În primul rând, imploră-l mereu pe Iehova să îți dea spiritul său sfânt. De ce? Deoarece credința este un aspect al rodului spiritului sfânt. (Galateni 5 cu 22,23) Fără acest ajutor, nu putem să ne păstrăm vie credința în Creator. Dacă îi vom cere lui Iehova neîncetat spirit sfânt, el ni-l va dărui cu generozitate. (Luca 11 cu 13) Îl putem ruga pe Iehova în special ‘să ne dea mai multă credință’. (Luca 17 cu 5) În al doilea rând, fii consecvent în privința studierii Cuvântului lui Dumnezeu. (Psalmii 1 cu 2,3) Turnul de veghe ediția pentru studiu anul 2021, luna 08 pagina 18, 19 paragrafele 16 la 18
Vineri, 12 mai
Părul cărunt este o coroană de frumusețe. (Proverbele 16 cu 31)
Cei în vârstă au mult de oferit. Deși nu mai au, probabil, la fel de multă putere ca înainte, ei au o experiență bogată, pe care au acumulat-o de-a lungul multor ani. Iehova le poate încredința în continuare diferite responsabilități. Biblia vorbește despre slujitori ai lui Iehova care și-au păstrat zelul, deși aveau o vârstă înaintată. De exemplu, Moise avea aproximativ 80 de ani când a fost ales profet și reprezentant al națiunii Israel. Iehova a continuat să-l folosească pe Daniel ca purtător de cuvânt al său chiar și după ce acesta trecuse, probabil, de 90 de ani. Din câte se pare, și apostolul Ioan avea peste 90 de ani când a fost inspirat să scrie cartea Revelația. Simeon era un om „drept și cu teamă de Dumnezeu”. Deși Biblia nu oferă multe detalii despre el, Iehova îl cunoștea și i-a dat onoarea de a-l vedea pe micuțul Isus, precum și de a rosti o profeție referitoare la acesta și la mama lui. (Luca 2 cu 22,25 la 35) Turnul de veghe ediția pentru studiu anul 2021, luna 09 pagina 3, 4 paragrafele 5 la 7
Sâmbătă, 13 mai
O, Iehova, inima mea nu este trufașă . . . Nu urmăresc lucruri prea mari. (Psalmii 131 cu 1)
Părinții trebuie să aibă grijă să nu-și compare copilul cu alți copii și să nu aibă așteptări nerealiste de la el. Comparațiile și așteptările nerezonabile l-ar putea descuraja. (Efeseni 6 cu 4) O soră pe nume Sachiko spune: „Mama îmi cerea să obțin punctaj maxim la toate examenele, ceea ce mi se părea imposibil. Au trecut mulți ani de când am terminat școala, însă și acum mă întreb uneori dacă Iehova este mulțumit de mine, deși fac tot ce pot”. Regele David a spus că nu a urmărit „lucruri prea mari” sau prea grele pentru el. Umilința și modestia l-au ajutat ‘să-și domolească și să-și liniștească sufletul’. (Psalmii 131 cu 2) Ce pot învăța părinții din cuvintele lui David? Părinții umili și modești nu vor avea așteptări nerealiste nici de la ei înșiși, nici de la copiii lor. Părinții îl pot face pe copil să se simtă valoros dacă țin cont de punctele lui forte și de cele slabe atunci când îl ajută să-și fixeze obiective. Turnul de veghe ediția pentru studiu anul 2021, luna 07 pagina 21 paragraful 5, 6
Duminică, 14 mai
Fiecare își va purta propria sarcină. (Galateni 6 cu 5)
Iehova i-a dat fiecăruia dintre noi darul liberului-arbitru. Astfel, putem alege să ascultăm sau nu de Iehova. Unii tineri, a căror copilărie nu a fost nici pe departe ideală, au ales să-i slujească lui Dumnezeu și i-au rămas fideli. Alții, ai căror părinți s-au străduit să le insufle dragostea de adevăr, au ales mai târziu să-l părăsească pe Iehova. În ultimă instanță, fiecare trebuie să decidă dacă îi va sluji lui Dumnezeu. (Iosua 24 cu 15) Prin urmare, dragi părinți care sunteți copleșiți de durere, respingeți gândul că această tragedie a avut loc din cauza voastră! În unele situații, unul dintre părinți este cel care renunță la adevăr și chiar își abandonează familia. (Psalmii 27 cu 10) Această decizie are un efect devastator asupra copiilor, pentru care părintele respectiv era un model. Dragi tineri, dacă unul dintre părinții voștri l-a părăsit pe Iehova, vă asigurăm că suferim alături de voi! Fiți convinși că Iehova vă cunoaște pe deplin sentimentele. El vă iubește și vă prețuiește loialitatea. De asemenea, nu uitați că nu voi sunteți responsabili pentru deciziile părinților voștri. Turnul de veghe ediția pentru studiu anul 2021, luna 09 pagina 27 paragrafele 5 la 7
Luni, 15 mai
Iehova îl disciplinează pe cel pe care îl iubește. (Evrei 12 cu 6)
Când un slujitor al lui Iehova este exclus, el se aseamănă cu o oaie bolnavă care poate pune în pericol turma. Boala lui este însă de natură spirituală. (Iacov 5 cu 14) La fel ca în cazul unor boli fizice, bolile spirituale pot fi contagioase. De aceea, uneori, este necesară izolarea persoanei bolnave de congregație. Disciplinarea este o expresie a iubirii lui Iehova față de slujitorii fideli din turma sa. În plus, aceasta poate sensibiliza inima celui care a păcătuit și îl poate determina să se căiască. Cât timp este exclus, el poate asista la întrunirile creștine, unde este hrănit și întărit din punct de vedere spiritual. De asemenea, poate să primească publicații și să urmărească J W Broadcasting Marcă înregistrată. Când observă progresul său, bătrânii îi pot oferi din când în când sfaturi și îndrumare pentru a-și redobândi sănătatea spirituală. Astfel, el va putea redeveni un Martor al lui Iehova. Turnul de veghe ediția pentru studiu anul 2021, luna 10 pagina 10 paragraful 9, 11
Marți, 16 mai
Nu oricine îmi zice: „Doamne, Doamne” va intra în Regatul cerurilor. (Matei 7 cu 21)
În prezent, noi urmăm modelul lăsat de creștinii din secolul întâi. De exemplu, structura noastră organizatorică este asemănătoare celei stabilite de apostoli în secolul întâi. Și în prezent există supraveghetori itineranți, bătrâni de congregație și slujitori auxiliari. (Filipeni 1 cu 1; Tit 1 cu 5) Asemenea acelor creștini, respectăm legile lui Iehova referitoare la sexualitate și căsătorie, sfințenia sângelui și excluderea celor care nu se căiesc. (Faptele 15 cu 28,29; 1 Corinteni 5 cu 11 la 13; 6 cu 9,10; Evrei 13 cu 4) Biblia afirmă fără echivoc că „o singură credință”, sau religie, are aprobarea lui Dumnezeu. (Efeseni 4 cu 4 la 6) Ce privilegiu inestimabil este să facem parte din poporul lui Dumnezeu și să cunoaștem adevărul despre Iehova și despre scopurile sale! Prin urmare, să continuăm să ne întărim convingerea că deținem adevărul și să ținem cu tărie la el! Turnul de veghe ediția pentru studiu anul 2021, luna 10 pagina 23 paragrafele 15 la 17
Miercuri, 17 mai
Ocupați-vă pozițiile, stați liniștiți și veți vedea cum vă salvează Iehova! (2 Cronici 20 cu 17)
Regele Iosafat s-a confruntat cu o situație foarte dificilă. O armată numeroasă, formată din amoniți, moabiți și bărbați din regiunea muntoasă a Seirului, i-a amenințat familia și poporul. (2 Cronici 20 cu 1,2) Ce a făcut Iosafat? El l-a rugat pe Iehova să-l ajute și să-i dea putere. Rugăciunea umilă a lui Iosafat, consemnată în 2 Cronici 20 cu 5 la 12, dezvăluie încrederea deplină pe care o avea în Tatăl său ceresc. Prin intermediul unui levit pe nume Iahaziel, Iehova a răspuns rugăciunii lui Iosafat prin cuvintele textului de astăzi. Dovedindu-și încrederea deplină în Dumnezeu, Iosafat a făcut exact cum i s-a spus. În prima linie de bătaie, el nu a pus soldați viteji, ci cântăreți neînarmați. Iar Iehova nu l-a dezamăgit pe Iosafat; El a învins armata dușmană. (2 Cronici 20 cu 18 la 23) Turnul de veghe ediția pentru studiu anul 2021, luna 11 pagina 15, 16 paragraful 6, 7
Joi, 18 mai
Datorită iubirii loiale a lui Iehova n-am pierit noi, fiindcă îndurările sale nu se sfârșesc niciodată. (Plângerile 3 cu 22)
Putem fi convinși că Iehova ne va susține când trecem prin încercări și va fi alături de noi pentru a rămâne integri. (2 Corinteni 4 cu 7 la 9) Putem fi siguri că iubirea loială a lui Iehova ne va însoți mereu pe drumul vieții deoarece, așa cum a spus psalmistul, „ochiul lui Iehova veghează asupra celor ce se tem de el, a celor ce așteaptă iubirea sa loială”. (Psalmii 33 cu 18 la 22) Înainte de a deveni slujitori ai lui Iehova, am beneficiat de iubirea pe care Dumnezeu le-o arată oamenilor în general, dar acum, ca închinători ai săi, ne bucurăm și de iubirea sa loială. Datorită acestei calități, Iehova ne ia în brațele sale ocrotitoare. El ne va ține mereu aproape și își va îndeplini promisiunile referitoare la noi. El vrea să fim prietenii săi pentru totdeauna! (Psalmii 46 cu 1,2,7) Așadar, indiferent de încercările prin care vom trece, Iehova ne va da tăria necesară pentru a-i rămâne loiali. Turnul de veghe ediția pentru studiu anul 2021, luna 11 pagina 7 paragraful 17, 18
Vineri, 19 mai
Continuați să vă suportați unii pe alții și să vă iertați cu mărinimie unii pe alții. (Coloseni 3 cu 13)
Majoritatea dintre noi cunoaștem persoane care au nutrit resentimente față de un coleg de muncă, de școală sau de un membru al familiei, poate chiar ani la rând. Cei zece frați vitregi ai lui Iosif au avut resentimente față de acesta, iar, în cele din urmă, ura lor s-a materializat în fapte. (Geneza 37 cu 2 la 8,25 la 28) Însă Iosif i-a tratat într-un mod cu totul diferit. Când a ajuns într-o poziție de autoritate, ar fi putut să se răzbune pe ei, însă le-a arătat îndurare. Iosif nu a nutrit resentimente, ci a acționat în armonie cu sfatul consemnat ulterior în Leviticul 19 cu 18. (Geneza 50 cu 19 la 21) Pentru creștini, care vor să-i fie plăcuți lui Dumnezeu, Iosif este un exemplu, întrucât a ales să ierte în loc să nutrească resentimente și să se răzbune. Isus ne-a îndemnat să-i iertăm pe cei ce păcătuiesc împotriva noastră. (Matei 6 cu 9,12) În mod asemănător, apostolul Pavel i-a sfătuit pe colaboratorii săi creștini: „Iubiții mei frați, nu vă răzbunați singuri”. (Romani 12 cu 19) Turnul de veghe ediția pentru studiu anul 2021, luna 12 pagina 11 paragraful 13, 14
Sâmbătă, 20 mai
El satisface dorința celor ce se tem de el, le aude strigătul de ajutor și îi scapă. (Psalmii 145 cu 19)
Seara târziu, în 14 nisan 33 era noastră, Isus s-a dus în grădina Ghetsimani și i s-a rugat fierbinte lui Iehova. (Luca 22 cu 39 la 44) În acel timp dificil, Isus „a făcut implorări ... cu strigăte puternice și lacrimi”. (Evrei 5 cu 7) Pentru ce s-a rugat Isus în noaptea dinaintea morții sale? Pentru a primi tăria de a-i rămâne loial lui Iehova și pentru a face voința sa. Iehova a văzut zbuciumul Fiului său și a trimis un înger ca să-l întărească. Isus simțea că pe umerii săi apăsa o grea responsabilitate: justificarea numelui Tatălui său. Iehova a dat atenție cererilor fierbinți ale lui Isus. De ce? Deoarece preocuparea principală a lui Isus a fost să-i rămână loial Tatălui său și să-i justifice numele. Dacă și noi suntem preocupați de același lucru, Iehova va răspunde rugăciunilor noastre pentru ajutor. (Psalmii 145 cu 18) Turnul de veghe ediția pentru studiu anul 2022, luna 01 pagina 18 paragrafele 15 la 17
Duminică, 21 mai
Duceți-vă deci și faceți discipoli din oamenii tuturor națiunilor, botezându-i . . . și învățându-i. (Matei 28 cu 19,20)
În prezent, mulți oameni ne resping întrucât ne păstrăm neutri din punct de vedere politic. Ei se așteaptă ca și noi să votăm în alegerile electorale. Totuși, știm că, dacă am alege un conducător uman, l-am respinge pe Iehova. (1 Samuel 8 cu 4 la 7) De asemenea, unii oameni consideră că ar trebui să construim școli și spitale și să ne implicăm în acțiuni caritabile. Ei se poticnesc întrucât ne concentrăm toate eforturile asupra lucrării de predicare și nu asupra rezolvării problemelor cu care se confruntă în prezent omenirea. Ce putem face pentru a nu ne poticni? (Matei 7 cu 21 la 23.) Principala noastră preocupare trebuie să fie lucrarea pe care ne-a încredințat-o Isus. Nu trebuie să ne lăsăm niciodată distrași de chestiunile politice și sociale din lumea în care trăim. Noi îi iubim pe oameni și suntem profund interesați de binele lor. Însă știm că cea mai bună modalitate de a ne ajuta semenii este aceea de a-i învăța despre Regatul lui Dumnezeu și de a-i ajuta să devină prieteni cu Iehova. Turnul de veghe ediția pentru studiu anul 2021, luna 05 pagina 7 paragraful 19, 20
Luni, 22 mai
În zilele din urmă vor fi timpuri critice, cărora cu greu li se va face față. (2 Timotei 3 cu 1)
Deși susțin că îi slujesc lui Dumnezeu, mulți dintre conducătorii națiunilor nu doresc să renunțe la autoritatea lor. Asemenea conducătorilor din timpul lui Isus, conducătorii din prezent i se opun unsului lui Iehova, persecutându-i pe continuatorii săi loiali. (Faptele 4 cu 25 la 28) Cum le răspunde Iehova? În Psalmul 2 cu 10 la 12 se spune: „Și acum, regi, dovediți perspicacitate! Acceptați corectarea, judecători ai pământului! Slujiți-i lui Iehova cu teamă și bucurați-vă cuprinși de tremur! Onorați-l pe fiul, ca nu cumva Dumnezeu să se mânie și să fiți înlăturați de pe cale, căci mânia Sa se aprinde repede. Fericiți sunt toți cei ce se refugiază în El!”. Dând dovadă de bunătate, Iehova le dă celor care i se opun posibilitatea de a-și schimba atitudinea și de a alege să se supună Regatului. Însă timpul se scurge cu repeziciune. (Isaia 61 cu 2) Niciodată nu a fost atât de urgent ca oamenii să afle adevărul și să ia decizia corectă. Turnul de veghe ediția pentru studiu anul 2021, luna 09 pagina 15, 16 paragraful 8, 9
Marți, 23 mai
Dacă avem hrană și îmbrăcăminte, vom fi mulțumiți cu aceste lucruri. (1 Timotei 6 cu 8)
Pavel ne îndeamnă să fim mulțumiți cu orice am avea din punct de vedere material. (Filipeni 4 cu 12) Niciun lucru material pe care l-am deține nu poate egala în valoare relația pe care o avem cu Dumnezeul nostru. (Habacuc 3 cu 17,18) Să vedem ce le-a spus Moise israeliților după cei 40 de ani petrecuți în pustiu: „Iehova, Dumnezeul vostru, v-a binecuvântat în tot ce ați făcut.... În acești 40 de ani, Iehova, Dumnezeul vostru, a fost cu voi și nu ați dus lipsă de nimic”. (Deuteronomul 2 cu 7) În acea perioadă, Iehova le-a dat israeliților ca hrană mana. Hainele pe care le-au purtat – chiar hainele cu care ieșiseră din Egipt – nu li s-au uzat. (Deuteronomul 8 cu 3,4) Iehova va privi cu plăcere spre noi dacă învățăm să fim mulțumiți, adică să apreciem chiar și lucrurile simple pe care le primim, înțelegând că sunt daruri din partea lui. Turnul de veghe ediția pentru studiu anul 2022, luna 01 pagina 5 paragraful 10, 11
Miercuri, 24 mai
Încrede-te în Iehova din toată inima ta și nu te bizui pe priceperea ta. (Proverbele 3 cu 5)
Voi, soților, aveți responsabilitatea de a vă îngriji de membrii familiei voastre. Prin urmare, vă străduiți să-i protejați și să-i susțineți. Când vă confruntați cu probleme, ați putea considera că sunteți în măsură să le rezolvați singuri. Împotriviți-vă însă tendinței de a vă baza pe propriile puteri. Cereți-i ajutor lui Iehova în particular. De asemenea, rugați-vă din inimă împreună cu soțiile voastre. Căutați îndrumarea lui Iehova în Biblie și în publicațiile bazate pe Biblie și apoi aplicați-o. Probabil că nu toți vor fi de acord cu deciziile pe care le luați. Ar putea spune că banii și lucrurile materiale oferă o siguranță reală. În aceste situații, amintiți-vă de exemplul regelui Iosafat. (2 Cronici 20 cu 1 la 30) El a avut încredere în Iehova și a demonstrat-o prin acțiuni. Dumnezeu nu l-a abandonat pe acest slujitor loial și nu te va abandona nici pe tine. (Psalmii 37 cu 28; Evrei 13 cu 5) Turnul de veghe ediția pentru studiu anul 2021, luna 11 pagina 15 paragraful 6; 16 paragraful 8
Joi, 25 mai
Un Dumnezeu . . . care niciodată nu este nedrept. (Deuteronomul 32 cu 4)
Dumnezeu ne-a creat după chipul său, de aceea, ne dorim din toată inima ca semenii noștri să fie tratați corect. (Geneza 1 cu 26) Însă, întrucât suntem imperfecți, putem judeca greșit lucrurile chiar și atunci când considerăm că avem toate datele problemei. Să ne gândim, de exemplu, cât de dezamăgit a fost Iona când Iehova a decis să le arate îndurare oamenilor din Ninive. (Iona 3 cu 10–4 cu 1) Însă care au fost rezultatele deciziei sale? Mai bine de 120000 de niniviți au fost salvați! În cele din urmă, a devenit evident că Iona era cel care judecase greșit lucrurile, nu Iehova. Iehova nu trebuie să-și justifice deciziile în fața oamenilor. E adevărat, Iehova le-a permis slujitorilor săi din trecut să-și exprime îngrijorarea cu privire la unele decizii pe care le luase sau pe care urma să le ia. (Geneza 18 cu 25; Iona 4 cu 2,3) Au fost și situații în care Iehova a explicat de ce a luat o anumită decizie. (Iona 4 cu 10,11) Cu toate acestea, Iehova nu are nevoie de permisiunea sau de aprobarea noastră înainte sau după ce acționează. (Isaia 40 cu 13,14; 55 cu 9) Turnul de veghe ediția pentru studiu anul 2022, luna 02 pagina 3, 4 paragraful 5, 6
Vineri, 26 mai
Cel mai mare dintre voi să fie precum cel mai tânăr și cel aflat în frunte, precum cel ce slujește. (Luca 22 cu 26)
Când ‘considerăm că ceilalți ne sunt superiori’, ne purtăm precum „cel mai tânăr”. (Filipeni 2 cu 3) Dacă ne însușim această atitudine, este puțin probabil că îi vom poticni sau îi vom răni pe alții. Toți frații și surorile ne sunt superiori în anumite privințe. Nu este greu să observăm acest lucru dacă ne concentrăm asupra calităților lor. Ar trebui să medităm la cuvintele adresate de apostolul Pavel creștinilor din Corint: „Ce te face să te deosebești de altul? Într-adevăr, ce lucru ai pe care să nu-l fi primit? Deci, dacă l-ai primit, de ce te lauzi ca și cum nu l-ai fi primit?”. (1 Corinteni 4 cu 7) Prin urmare, să ne împotrivim tentației de a atrage atenția asupra noastră sau de a ne considera superiori. De exemplu, un frate care ține cuvântări încurajatoare sau o soră care inițiază cu ușurință studii biblice trebuie să-i acorde lui Iehova meritul pentru aceste daruri. Turnul de veghe ediția pentru studiu anul 2021, luna 06 pagina 21, 22 paragraful 9, 10
Sâmbătă, 27 mai
Seamănă-ți sămânța și . . . nu lăsa mâna să ți se odihnească. (Eclesiastul 11 cu 6)
Multor Martori ai lui Iehova le este din ce în ce mai greu să îi găsească pe oameni acasă. Unii vestitori locuiesc în cartiere în care blocurile sunt prevăzute cu sisteme de securitate sau în ansambluri rezidențiale în care accesul este restricționat. La intrare, un agent de pază permite doar accesul persoanelor care au fost invitate de locatari. Alți vestitori găsesc puțini oameni acasă ori au teritorii cu puțini locuitori. În unele situații, parcurg distanțe mari până ajung la o locuință și, uneori, nu găsesc pe nimeni acasă. Dacă ne confruntăm cu una dintre aceste situații, să nu renunțăm. Să predicăm la ore diferite. Pentru a le putea depune mărturie cât mai multor oameni, trebuie să predicăm când știm că avem mai multe șanse să îi găsim la locuințele lor. Toți oamenii se întorc la un moment dat acasă. Mulți frați și surori au constatat că este mai eficient să predice după-amiaza și seara deoarece găsesc mai mulți oameni acasă. De asemenea, în acele momente ale zilei, locatarii sunt mai relaxați și mai dispuși să poarte o conversație. Turnul de veghe ediția pentru studiu anul 2021, luna 05 pagina 15 paragraful 5, 7
Duminică, 28 mai
În zadar mi se închină ei, fiindcă predau porunci omenești ca doctrine. (Marcu 7 cu 7)
Există aceeași situație în prezent? Da. Mulți oameni sunt indignați întrucât Martorii lui Iehova nu respectă, asemenea lor, tradiții nebiblice, cum ar fi zilele de naștere și Crăciunul. Alții sunt revoltați deoarece Martorii nu participă la sărbători cu caracter naționalist sau nu respectă obiceiuri de înmormântare dezaprobate de Cuvântul lui Dumnezeu. Cei care se poticnesc din aceste motive cred, probabil, cu sinceritate că i se închină lui Dumnezeu în modul aprobat de el. Însă ei nu îi pot fi plăcuți dacă acordă o importanță mai mare tradițiilor decât învățăturilor clare ale Bibliei. (Marcu 7 cu 8,9) Ce putem face pentru a nu ne poticni? Trebuie să cultivăm o iubire puternică pentru legile și principiile lui Iehova. (Psalmii 119 cu 97,113,163 la 165) Iubirea pentru Iehova ne va determina să respingem orice tradiție care îi displace. Astfel, nimic nu va fi mai presus de iubirea noastră pentru el. Turnul de veghe ediția pentru studiu anul 2021, luna 05 pagina 6 paragraful 15, 16
Luni, 29 mai
Rămâi lucid în toate lucrurile, suportă necazurile, fă lucrarea unui evanghelizator. (2 Timotei 4 cu 5)
Cum putem aplica sfaturile oferite de apostolul Pavel? Trebuie să ne păstrăm credința puternică studiind cu regularitate, rugându-ne neîncetat și îndeplinind cu zel lucrarea încredințată de Iehova. (2 Timotei 4 cu 4) Dacă manifestăm credință, nu ne vom tulbura când auzim informații negative despre Martorii lui Iehova. (Isaia 28 cu 16) De asemenea, iubirea pentru Iehova, pentru Cuvântul său și pentru colaboratorii în credință ne va ajuta să nu ne poticnim din cauza celor care au părăsit adevărul. În secolul întâi, mulți s-au poticnit și l-au respins pe Isus. Însă mulți alții l-au acceptat. Printre aceștia s-au numărat cel puțin un membru al Sanhedrinului și chiar „o mare mulțime de preoți”. (Faptele 6 cu 7; Matei 27 cu 57 la 60; Marcu 15 cu 43) Și în prezent, milioane de oameni îl urmează pe Isus. Ei nu se poticnesc deoarece cunosc și iubesc adevărul din Scripturi. Cuvântul lui Dumnezeu spune: „Cei ce iubesc legea ta au belșug de pace; nimic nu-i poate face să se poticnească”. (Psalmii 119 cu 165) Turnul de veghe ediția pentru studiu anul 2021, luna 05 pagina 13 paragraful 20, 21
Marți, 30 mai
Puterea mea este făcută perfectă în slăbiciune. (2 Corinteni 12 cu 9)
Apostolul Pavel a înțeles că tot ceea ce realizase în serviciul sacru se datora puterii lui Iehova, nu propriei sale puteri. Prin spiritul său sfânt, Iehova i-a dat lui Pavel tăria de a-și înfăptui pe deplin serviciul chiar și atunci când a fost persecutat și închis sau când a trecut prin alte situații grele. Și Timotei, colaboratorul mai tânăr al lui Pavel, a trebuit să se bazeze pe puterea lui Dumnezeu pentru a-și duce la îndeplinire serviciul. El l-a însoțit pe Pavel în lungi călătorii misionare. De asemenea, Pavel l-a trimis și în alte călătorii pentru a vizita și a încuraja congregațiile. (1 Corinteni 4 cu 17) Probabil că Timotei a considerat că nu este suficient de capabil să-și îndeplinească misiunea primită. Se pare că, din acest motiv, Pavel i-a spus: „Nimeni să nu te disprețuiască pentru că ești tânăr”. (1 Timotei 4 cu 12) Mai mult decât atât, în această perioadă, Timotei a avut propriul „spin în carne”, adică ‘dese îmbolnăviri’. (1 Timotei 5 cu 23) Însă Timotei știa că, prin intermediul spiritului sfânt, Iehova avea să-i dea puterea necesară pentru a predica vestea bună și a le sluji fraților săi. (2 Timotei 1 cu 7) Turnul de veghe ediția pentru studiu anul 2021, luna 05 pagina 21 paragraful 6, 7
Miercuri, 31 mai
Îngrijește-te cu atenție de turma ta. (Proverbele 27 cu 23)
Principiul din Iacov 1 cu 19 le este deosebit de util celor ce dau sfaturi. Iacov a scris: „Orice om trebuie să fie prompt la ascultare, încet la vorbire, încet la mânie”. Un bătrân ar putea considera că înțelege pe deplin o anumită situație, dar este într-adevăr așa? În Proverbele 18 cu 13 ni se amintește: „Dacă cineva răspunde înainte de a asculta, este o nebunie și o umilire pentru el”. Cel mai bine este să aflăm chiar de la persoana respectivă cum stau lucrurile, iar aceasta presupune să ascultăm înainte de a vorbi. Bătrânul de congregație ar putea întreba: „Prin ce situații ai trecut în ultima vreme? Cum te-aș putea ajuta?”. Dacă bătrânii de congregație își fac timp să cunoască situația fraților și a surorilor lor, vor fi mai pregătiți să-i ajute și să-i încurajeze. A da un sfat eficient înseamnă mai mult decât a citi câteva versete sau a oferi unele sugestii. Frații și surorile noastre trebuie să simtă că ne pasă de ei, că îi înțelegem și că vrem să-i ajutăm. Turnul de veghe ediția pentru studiu anul 2022, luna 02 pagina 17 paragraful 14, 15